Alexander Zorniger er ikke tilfreds med Brøndbys salg af Andrew Hjulsager da han ikke mener, at en erstatning er hentet ind.

Brøndby solgte på transfervinduets sidste dag Andrew Hjulsager til Celta Vigo. Dagen inden, hentede klubben den 21-årige RB Leipzig-spiller Zsolt Kalmar ind på en lejeaftale, men han er ikke direkte afløser for Hjulsager.

Sådan ser træner Alexander Zorniger det i hvert fald ikke. Han er skuffet over salget af Hjulsager og over, at der ikke er hentet en reel erstatning. For Kalmar ser han som erstatning for Christian 'Greko' Jakobsen.

- Jeg er ikke bestemt ikke tilfreds med situationen, som den ser ud lige nu. Nu begynder puslespillet virkelig på midtbanen, siger Zorniger til Ekstra Bladet.

- Jeg mener ikke, at vi har hentet nogen egentlig erstatning for ham.

Zorniger siger videre, at han ikke mener, han har en særlig bred trup, hvorfor eventuelle skader kan komme til at gøre ondt på de blå-gule.